出山追述所見
作者：張鎡
朝代：宋

paragraphs: 我家正對風煙住，飽看陰晴變朝暮。
清秋非但入詩脾，挽向溪山深處去。
溪山深處是湖州，水合雲凝不斷頭。
曬稻坡前移拄杖，罩魚灘際泊扁舟。
入城要盡登臨目，駝橋繫纜因留宿。
舊遊十載夢驚回，堤邊老柳依然綠。
凌晨取道峴山前，漥樽就拊穹崖巔。
縈紆遥指道場路，挂席徑造尋幽禪。
彎環港轉茭田上，鶑簧激烈千松嶂。
竹輿飛入翠光中，寶閤朱扉恣舒望。
當年祖訥伏於菟，躡屐旋薙荆榛居。
至今夜半吼寒月，守護凈境嚴驅除。
呼燈談話倏度夕，粥盃共赴雲堂集。
日高振袂過隣峰，老衲相看但長揖。